
A szállodai dolgozók attitűd és adaptációs készség vizsgálata az új szállodai technológiákkal szemben

Kulcsszavak: szállodai technológia; szállodai alkalmazottak; technológia elfogadás; technológia adaptáció
A digitális technológiák folyamatos fejlődése alapjaiban alakítja át nem csak hétköznapi környezetünket, de a szállodaipart is, lehetővé téve a magasabb színvonalú szolgáltatások nyújtását, a vendégélmény személyre szabását és a versenyképesség növelését. Az új technológiák sikeres bevezetése azonban nagymértékben függ a szállodai személyzet hozzáállásától és alkalmazkodóképességétől. Kutatásom célja az volt, hogy a technológiaelfogadás modell (Technology Acceptance Model, TAM) elméleti kerete alapján elemezzem a szállodai dolgozók adaptációs készségét és elfogadását a technológiával szemben.

Az elemzés során különös figyelmet fordítottam az észlelt hasznosság, a könnyű használhatóság, a technológiai önhatékonyság és a képzések hatékonyságának vizsgálatára. Az adatgyűjtés 89 szállodai dolgozó által kitöltött online kérdőív segítségével történt. A válaszadók a Front Office, a Housekeeping és a Food and Beverage részlegekből kerültek ki, demográfiai jellemzők és szakmai tapasztalat szerint kategorizálva. Az eredmények rávilágítottak a technológia elfogadása terén a generációk és a munkakörök közötti jelentős különbségekre.

Kutatásom azt is kimutatta, hogy a rendszeres képzés és támogató munkahelyi kultúra jelentősen javítja az alkalmazottak technológiához való hozzáállását és adaptációs készségét. Az eredmények alapján ajánlásokat fogalmaztam meg a szállodai vezetőségek számára a technológiai innovációk sikeres implementálásához, a munkavállalók támogatásához és a vendégelégedettség javításához.



